कर्मचारियों का हंगामा, 2 घंटे नहीं हुए ऑपरेशन
कोटा. न्यूमेडिकल कॉलेज हॉस्पिटल में शनिवार को ऑपरेशन थिएटर में कार्यरत नर्सिंग कर्मचारियों ने हंगामा कर दिया। इससे करीब 2 घंटे तक ऑपरेशन थिएटरों का काम नहीं हो पाया और ऑपरेशन अटक गए। हालांकि बाद में मामला बढ़ता दिखा तो अधीक्षक के दखल के बाद कर्मचारी शांत हुए और ऑपरेशन थिएटरों में काम शुरू हो पाया। सारा विवाद ऑपरेशन थिएटर के कुछ कर्मचारियों को इमरजेंसी ऑपरेशन थिएटर में लगाने के बाद हुआ। अस्पताल प्रशासन ने हाल ही में तय किया है कि भूतल पर स्थित इमरजेंसी ऑपरेशन थिएटर को पूरी क्षमता से चलाया जाए। अब वहां गायनी, सर्जरी ऑर्थोपेडिक के इमरजेंसी केस करना तय किया है। इसके लिए अतिरिक्त स्टाफ ऊपर स्थित मेन ओटी से नीचे लगाया गया है। इसी बात का कर्मचारियों ने विरोध किया और सुबह सारे कर्मचारी काम छोड़ बाहर गए। इमरजेंसी ओटी में लगाए गए कर्मचारियों ने वहां जाकर काम करने से मना कर दिया। ऑपरेशन टलने की नौबत आई तो मामला अधीक्षक तक पहुंच गया। अधीक्षक डॉ. एसआर मीणा ने साफ कह दिया कि कोई कर्मचारी किसी एक जगह के लिए नहीं है। इमरजेंसी ओटी को पूरी क्षमता से चलाना है, इसलिए स्टाफ लगाना ही पड़ेगा।
hin_Deva hin_Deva